CELEX: 32020D1240
Language: sk
Date: 2020-08-21 00:00:00
Title: Rozhodnutie Komisie (EÚ) 2020/1240 z 21. augusta 2020, ktorým sa Bulharsku povoľuje predĺženie obdobia uvedeného v článku 3 nariadenia Európskeho parlamentu a Rady (EÚ) 2020/698 [oznámené pod číslom C(2020) 5674] (Iba anglické znenie je autentické)

1.9.2020   
               
               
                  SK
               
               
                  Úradný vestník Európskej únie
               
               
                  L 284/7
               
            
         ROZHODNUTIE KOMISIE (EÚ) 2020/1240
         z 21. augusta 2020,
         ktorým sa Bulharsku povoľuje predĺženie obdobia uvedeného v článku 3 nariadenia Európskeho parlamentu a Rady (EÚ) 2020/698
         
            
               [oznámené pod číslom C(2020) 5674]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2020/698 z 25. mája 2020, ktorým sa stanovujú osobitné a dočasné opatrenia vzhľadom na výskyt ochorenia COVID‐19 týkajúce sa obnovenia alebo predĺženia platnosti niektorých osvedčení, licencií, preukazov a povolení a odloženia niektorých pravidelných kontrol a pravidelného výcviku v určitých oblastiach právnych predpisov v oblasti dopravy (1), a najmä na jeho článok 3 ods. 3,
         keďže:
         
                     (1)
                  
                  
                     Článkom 3 ods. 1 nariadenia (EÚ) 2020/698 sa predlžuje platnosť vodičských preukazov, ktorá by inak už bola uplynula alebo by inak uplynula medzi 1. februárom 2020 a 31. augustom 2020.
                  
               
                     (2)
                  
                  
                     Bulharsko podalo listom zo 14. júla 2020 odôvodnenú žiadosť o povolenie predĺžiť o štyri mesiace obdobie medzi 1. februárom 2020 a 31. augustom 2020, ktoré sa uvádza v článku 3 ods. 1 nariadenia (EÚ) 2020/698. Na podporu svojej žiadosti poskytlo Bulharsko 16. a 20. júla 2020 dodatočné informácie.
                  
               
                     (3)
                  
                  
                     Podľa informácií, ktoré Bulharsko poskytlo, bude obnovenie platnosti vodičských preukazov v Bulharsku do 31. decembra 2020 pravdepodobne neuskutočniteľné z dôvodu opatrení, ktoré prijalo na zabránenie alebo obmedzenie šírenia ochorenia COVID-19.
                  
               
                     (4)
                  
                  
                     V kontexte všeobecného prispôsobovania sa novým technickým normám boli všetky bulharské osobné doklady, t. j. preukazy totožnosti a vodičské preukazy, vydané v roku 2010 na obdobie 10 rokov (s výnimkou vodičských preukazov na profesionálne použitie). Platnosť všetkých týchto dokladov teda uplynie v roku 2020, čo znamená, že v roku 2020 sa musí obnoviť platnosť miliónov osobných dokladov vrátane vodičských preukazov.
                  
               
                     (5)
                  
                  
                     Počas núdzového stavu v Bulharsku sa platnosť vodičských preukazov dočasne neobnovovala. V súčasnosti sa už v obnovovaní platnosti pokračuje, no počet dokladov, ktoré dokážu úrady v danom časovom období spracovať, je nižší ako zvyčajne, a to z dôvodu preventívnych opatrení, ktoré si vyžaduje epidemiologická situácia, najmä pravidlá fyzického odstupu.
                  
               
                     (6)
                  
                  
                     Príslušné orgány zodpovedné za vydávanie a obnovu platnosti vodičských preukazov čelia za týchto okolností pri plnení svojich úloh značným praktickým problémom.
                  
               
                     (7)
                  
                  
                     Bulharsku by sa preto malo povoliť predĺženie obdobia medzi 1. februárom 2020 a 31. augustom 2020, ktoré sa uvádza v článku 3 ods. 1 nariadenia (EÚ) 2020/698.
                  
               
                     (8)
                  
                  
                     Bulharsko súhlasilo s tým, aby sa toto rozhodnutie prijalo a oznámilo v anglickom jazyku,
                  
               PRIJALA TOTO ROZHODNUTIE:
         
            Článok 1
            Bulharsku sa povoľuje, aby obdobie medzi 1. februárom 2020 a 31. augustom 2020 uvedené v článku 3 ods. 1 nariadenia (EÚ) 2020/698 predĺžilo o štyri mesiace.
         
         
            Článok 2
            Toto rozhodnutie je určené Bulharskej republike.
         
         
            V Bruseli 21. augusta 2020
            
               
                  Za Komisiu
               
               Adina-Ioana VĂLEAN
               
                  členka Komisie
               
            
         
         
            (1)  Ú. v. EÚ L 165, 27.5.2020, s. 10.